text: Den Jyske Sparekasse får bundplacering
  21 maj 2012 kl. 07.13
  Mange pengeinstitutter er pressede. Ikke mindst Den Jyske Sparekasse med hovedsæde i Grindsted.
  Sparekassen ligger i bund i en analyse af 91 pengeinstitutter, som analysefirmaet Niro Invest har foretaget på baggrund af pengeinstitutternes regnskabstal for 2011.
  Den Jyske Sparekasse er placeret som nummer 82 ud af 91 pengeinstitutter.
  Direktør Claus E. Petersen siger, at det hænger sammen med voldsomme nedskrivninger.
  - Det er klart, at det får man ikke point for i sådan en sammenligning. Jeg vil hellere vise, at vi kan tjene penge i 2012, og så vise, at vi gjorde det rigtige, siger han til Børsen.
  Yderligere fire syd- og sønderjyske pengeinstitutter er dårligt placeret.
  Det er Broager Sparekasse, der er nummer 75 ud af 91. Vorbasse-Hejnsvig Sparekasse nummer 68, Sparekassen Bredebro nummer 62 og Sparekassen for Nørre Nebel og Omegn nummer 53.
  I den modsatte ende ligger Fanø Sparekasse som nummer 7 ud af 91 pengeinstitutter, Tønder Bank som nummer 23 og Sydbank som nummer 28, skriver Børsen.
  